b'\n_START_ARTICLE_\nV\xc3\xa4ike-konnakotkas\n_START_SECTION_\nTaksonoomia ja evolutsioon\n_START_PARAGRAPH_\nEsimesena kirjeldas v\xc3\xa4ike-konnakotkast teaduslikult saksa pastor ja ornitoloog Christian Ludwig Brehm 1831._NEWLINE_V\xc3\xa4ike-konnakotkas on, nagu selgus, l\xc3\xa4hedasemalt sugulane suur-konnakotka kui l\xc3\xb5una-konnakotkaga. Nende \xc3\xbchine esivanem elas n\xc3\xa4htavasti Afganistani ja India piirkonnas pliotseeni keskpaiku umbes 3,6 miljonit aastat tagasi. Kui algas viimane j\xc3\xa4\xc3\xa4aeg ja Kesk-Aasias moodustusid suured igij\xc3\xa4\xc3\xa4ga kaetud alad, jagunes seni \xc3\xbchtne liik kaheks, p\xc3\xb5hja- ja l\xc3\xb5unapoolseks liigiks. P\xc3\xb5hjapoolne liik jagunes millalgi pliotseeni ja pleistotseeni piiri paiku, umbes 2 miljonit aastat tagasi idapoolseks (suur-konnakotkas) ja l\xc3\xa4\xc3\xa4nepoolseks (v\xc3\xa4ike-konnakotkas) liigiks.\n_START_SECTION_\nV\xc3\xa4limus\n_START_PARAGRAPH_\nV\xc3\xa4ike-konnakotka sulestik on tumepruun, h\xc3\xa4sti on n\xc3\xa4ha tiiva heledam eesserv ja samuti paistavad paremini v\xc3\xa4lja sulelabadest moodustunud \xc3\xbchtlaselt valged tiivalaigud. P\xc3\xa4ranipuala on pruun. Kotka jalad on kaetud sulgedega kuni varvasteni._NEWLINE_V\xc3\xa4liselt sarnaneb ta haruldasema suur-konnakotkaga ning kahe konnakotkaliigi eristamine teineteisest on keeruline. Vahetegemise teeb raskeks seegi, et nad moodustavad segapaare ja annavad h\xc3\xbcbriide. Suur-konnakotkas on enamasti \xc3\xbchtlaselt tumepruun, suleroodudest moodustuvad tiivapealsed laigud paistavad hajusatena. V\xc3\xa4ike-konnakotkas on heledam ja tema k\xc3\xbclgmistel t\xc3\xbc\xc3\xbcrsulgedel on tavaliselt ristipidine muster._NEWLINE_V\xc3\xa4ike-konnakotkaste keha pikkus on 55\xe2\x80\x9367 cm, saba pikkus 20\xe2\x80\x9325 cm, tiibade siruulatus 1,46\xe2\x80\x931,68 m. Tiiva pikkus on 44\xe2\x80\x9351 cm. Emased linnud on reeglina veidi suuremad ja raskemad kui isased. T\xc3\xa4iskasvanud isaslindude mass on 1,0\xe2\x80\x931,4, emaslindude oma aga 1,3\xe2\x80\x932,2 kg.\n_START_SECTION_\nLevik ja arvukus\n_START_PARAGRAPH_\nV\xc3\xa4ike-konnakotkas pesitseb kotkaste kohta mitte v\xc3\xa4ga suurel territooriumil Soome lahe l\xc3\xb5unakaldast kuni V\xc3\xa4ike-Aasia poolsaare ja Kaukasuseni. L\xc3\xa4\xc3\xa4nes ulatub levila Ida-Saksamaa ja Austriani, idas Iraanini. L\xc3\xb5una-konnakotkas elab Indias ja P\xc3\xb5hja-Birmas._NEWLINE_V\xc3\xb5rdlemisi h\xc3\xb5redalt asustatud levilas pesitsevate lindude arvukust on raske kindlaks m\xc3\xa4\xc3\xa4rata. Hinnanguliselt elutseb Euroopas 14\xe2\x80\x9319 tuhat pesitsevat paari, mis moodustab \xc3\xbcle 95% liigi koguarvukusest. K\xc3\xb5ige rohkem on pesitsevaid paare Valgevenes (3150\xe2\x80\x933350), L\xc3\xa4tis (2000\xe2\x80\x932800) ja Poolas (1660\xe2\x80\x931850)._NEWLINE_Eestis on v\xc3\xa4ike-konnakotkas k\xc3\xb5ige arvukam kotkaliik. Hinnanguliselt on meie asurkonnas t\xc3\xa4nap\xc3\xa4eval 480\xe2\x80\x93600 pesitsevat paari. Liik on levinud kogu Mandri-Eestis (saartel pesitsemise kohta andmeid pole), asustustihedus on v\xc3\xa4iksem Eesti loodeosas ja suurem Kagu-Eestis._NEWLINE_V\xc3\xa4ike-konnakotkas on r\xc3\xa4ndlind, kes p\xc3\xa4rast pesitsusperioodi lendab talvitusaladele, mis asuvad Kesk- ja L\xc3\xb5una-Aafrikas.\n_START_SECTION_\nToitumine\n_START_PARAGRAPH_\nV\xc3\xa4ike-konnakotka saagip\xc3\xbc\xc3\xbcdmise alad paiknevad v\xc3\xa4hekasutatavatel rohumaadel, m\xc3\xa4rgaladel, p\xc3\xb5ldudel ja teistel avamaastikel ning v\xc3\xa4hesel m\xc3\xa4\xc3\xa4ral metsas. Eestis olid v\xc3\xa4ike-konnakotka jahimaadeks varem eelk\xc3\xb5ige poollooduslikud m\xc3\xa4rgalad, kuid alates 1960. aastatest hakkasid nad j\xc3\xa4rjest rohkem toituma kultuurmaastikul._NEWLINE_Tema saagi hulka kuuluvad peamiselt v\xc3\xa4ikesed imetajad, sageli ka konnad ja linnud, kohati roomajad ja suured putukad. Kesk-Euroopas on t\xc3\xa4htsamad saakloomad pisin\xc3\xa4rilised (uruhiired, hamstrid ja hiired). Valgevenes on olulisel kohal konnad, kes moodustavad p\xc3\xbc\xc3\xbctavate saakloomade kogusest ligi kaks kolmandikku. Levila l\xc3\xb5unaosas v\xc3\xb5ib roomajate osakaal toidu hulgas oluliselt suureneda. Toidu koostis s\xc3\xb5ltub aastaajast ja k\xc3\xa4ttesaadavusest._NEWLINE_Kuna v\xc3\xa4ike-konnakotkas toitub peamiselt v\xc3\xa4ikesest saagist, siis ei otsi ta seda p\xc3\xb5hiliselt lennates, vaid jalgsi. Ta s\xc3\xb6\xc3\xb6b ka raibet._NEWLINE_Konnakotkad pole nii nobedad ja liikuvad kui kaljukotkas, aga nende lend on sujuvam.\n_START_SECTION_\nPesitsemine\n_START_PARAGRAPH_\nPesitsuspaika saabub v\xc3\xa4ike-konnakotkas suhteliselt vara: Venemaa keskv\xc3\xb6\xc3\xb6ndisse m\xc3\xa4rtsi l\xc3\xb5pul._NEWLINE_Kohe p\xc3\xa4rast saabumist hakkab v\xc3\xa4ike-konnakotkas pesa ehitama v\xc3\xb5i parandama. Pesa paikneb puu otsas. V\xc3\xa4ike-konnakotkas teeb tavaliselt endale ise pesa, kuid m\xc3\xb5nikord kasutab teiste r\xc3\xb6\xc3\xb6vlindude v\xc3\xb5i must-toonekure pesi. Pesa kasutatakse v\xc3\xa4hese h\xc3\xa4irimise korral kuni 10 aastat. Enamasti on kotkapaaril mitu pesa, mida vajadusel vahetatakse. Pesa l\xc3\xa4bim\xc3\xb5\xc3\xb5t on 0,4\xe2\x80\x931,0 m ja \xc3\xbcle selle, k\xc3\xb5rgus kuni meeter ja \xc3\xbcle selle._NEWLINE_Pesas on aprilli l\xc3\xb5pus v\xc3\xb5i mai alguses 1\xe2\x80\x932 (v\xc3\xa4ga harva 3) muna. Emaslind hakkab hauduma kohe p\xc3\xa4rast esimese muna munemist, seet\xc3\xb5ttu kooruvad pojad eri aegadel. Haudeperiood kestab 37\xe2\x80\x9341 \xc3\xb6\xc3\xb6p\xc3\xa4eva, pojad saavad lennuv\xc3\xb5imeliseks 8\xe2\x80\x939 n\xc3\xa4dala p\xc3\xa4rast, Eestis tavaliselt augusti esimesel poolel._NEWLINE_Poegade vanusevahe viib enamasti selleni, et noorem hukkub vanema poja tagakiusamise t\xc3\xb5ttu. Harva saavad lennuv\xc3\xb5imeliseks m\xc3\xb5lemad pojad._NEWLINE_V\xc3\xa4ike-konnakotkas talvitub V\xc3\xa4ike-Aasias, Iraanis, Indias ja Indohiinas. S\xc3\xbcgisr\xc3\xa4nne algab olenevalt piirkonnast septembris v\xc3\xb5i oktoobris. R\xc3\xa4nde ajal saab konnakotkaid n\xc3\xa4ha salgati. Tavaliselt lendavad nad k\xc3\xb5rgel \xc3\xbcksteise j\xc3\xa4rel, kuid suure vahemaaga.\n_START_SECTION_\nEluiga\n_START_PARAGRAPH_\nV\xc3\xa4ike-konnakotka teadaolev maksimaalne eluiga on 27 aastat.'